Papersnake/gushiwen huggingface dataset:
游泰山六首
李白（唐代）

天宝元年四月从故御道上泰山

四月上泰山，石平御道开。
六龙过万壑，涧谷随萦回。
马迹绕碧峰，于今满青苔。
飞流洒绝巘，水急松声哀。
北眺崿嶂奇，倾崖向东摧。
洞门闭石扇，地底兴云雷。
登高望蓬流，想象金银台。
天门一长啸，万里清风来。
玉女四五人，飘颻下九垓。
含笑引素手，遗我流霞杯。
稽首再拜之，自愧非仙才。
旷然小宇宙，弃世何悠哉。

清晓骑白鹿，直上天门山。
山际逢羽人，方瞳好容颜。
扪萝欲就语，却掩青云关。
遗我鸟迹书，飘然落岩间。
其字乃上古，读之了不闲。
感此三叹息，从师方未还。

平明登日观，举手开云关。
精神四飞扬，如出天地间。
黄河从西来，窈窕入远山。
凭崖览八极，目尽长空闲。
偶然值青童，绿发双云鬟。
笑我晚学仙，蹉跎凋朱颜。
踌躇忽不见，浩荡难追攀。

清斋三千日，裂素写道经。
吟诵有所得，众神卫我形。
云行信长风，飒若羽翼生。
攀崖上日观，伏槛窥东溟。
海色动远山，天鸡已先鸣。
银台出倒景，白浪翻长鲸。
安得不死药，高飞向蓬瀛。

日观东北倾，两崖夹双石。
海水落眼前，天光遥空碧。
千峰争攒聚，万壑绝凌历。
缅彼鹤上仙，去无云中迹。
长松入霄汉，远望不盈尺。
山花异人间，五月雪中白。
终当遇安期，于此炼玉液。

朝饮王母池，瞑投天门关。
独抱绿绮琴，夜行青山间。
山明月露白，夜静松风歇。
仙人游碧峰，处处笙歌发。
寂静娱清辉，玉真连翠微。
想象鸾凤舞，飘颻龙虎衣。
扪天摘匏瓜，恍惚不忆归。
举手弄清浅，误攀织女机。
明晨坐相失，但见五云飞。
偈颂一百零一首
释慧性（宋代）

东村王老夜烧钱，打著南边动北边。
赤骨历穷夸富贵，日高三丈尚憨眠。
那日获诣芳园窃见新栽丛竹萧然可爱不能无诗辄献五章望垂台顾 其二
李至（宋代）

子猷曾有风流语，一日不能无此君。相国近添萧洒兴，数茎应怪乍离群。

宽围朱槛朱犹湿，密占青苔青自分。若见仙翁莫轻许，携将飞入葛陂云。
半闲道人画卷
凌云翰（元代）

馀杭佳山水，我昔曾一游。缅怀丘园隐，自得林塘幽。

映门尽嘉树，隔岸皆平畴。岂惟慕巢许，亦复谈伊周。

母以半闲号，忘此终身忧。苟怀豫逸志，不与乾刚侔。

愿子慎明德，勖哉企前脩。
夏日园居 其三
韩日缵（明代）

莫惜春归乐事稀，夏来端不让芳菲。嫩黄岸柳新添黛，浅绿庭榴已赐绯。

种得蒲葵裁作扇，采将荷芰缉为衣。高车自昔多忧畏，为向园中早息机。
春日馆中即事五首 其四
王安中（宋代）

元夕嬉游遍海涯，上林风物弄年华。馀霙堕柳高低舞，香蜡封梅早晚花。
绍兴祀岳镇海渎四十三首
佚名（隋代）

我祀孔肃，神其安留。
容兴裴回，若止若浮。
洽此重觞，申以百羞。
无以对遗，万邦之休。
赠赵端
张嵲（宋代）

残方岁已晏，层阴万里生。
何如苦寒际，子有关陕行。
风烟正浩荡，夜雨吹成冰。
时危壮士志，日暮游客情。
感子请别意，令我肚胆倾。
告之以尽言，念子远徂征。
聊代绕朝策，勉旃图令名。
龙江八景为康佥宪题 其四 龙穴晓云
张宁（明代）

神物何年化，行云日霭然。灵氛迷石洞，翔影落沉渊。

岂是无心出，何因有梦传。田家镇相望，霖雨自年年。
和慎思秋日同文馆诗
蔡肇（宋代）

万里夷王子，曾听若木鸡。
泛舟沧海外，授馆国门西。
琛币来重译，车书想旧题。
苍梧弓剑冷，云雨泣芝泥。
重阳日次荆南路经武宁驿
崔橹（唐代）

茱萸冷吹溪口香，菊花倒绕山脚黄。家山去此强百里，

弟妹待脚醉重阳。风健早鸿高晓景，露清圆碧照秋光。

莫看时节年年好，暗送搔头逐手霜。
抱瓮园偕龙东溟李霖臣孙君选王野鹤作残春诗值马大龛自都至
张霔（清代）

几坐津头春水船，滔滔流水暮春天。偶逢京国飘蓬客，话到山人种杏田。

积雨半庭双海鹤，浮云千里一风鸢。神仙富贵都休问，且醉桃花酒瓮边。
奉饯万安赞府兄长之官
姚勉（宋代）

吾族年来亦自奇，两年两度报瓜时。
班行笑我难安脚，州县输君省皱眉。
学不济时非有用，官能及物尽堪为。
山林肥遁方深蜜，梦入春池但寄诗。
西江月·楼上佳人楚楚
刘过（宋代）

楼上佳人楚楚，天边皓月徐徐。

呼童忙为卷暇须。试问中情几句。

圆少却因底事，缺多毕竟何如。

嫦娥无语谩踌躇。飞过画栏西去。
懊侬歌 其四
尹明翼（明代）

本欲阻郎去，却恐郎见嗔。从郎游历尽，方显故园春。
金台观
陈于陛（明代）

丹岩玉洞倚云平，十二雕栏瞰五城。阁道西来通阆苑，渭川东去入蓬瀛。

钓璜人远螭谁获，祠宝台湮雉自鸣。王业伯图成底事，翛然从此学长生。
舟至南豅且寄玉山聘君寺丞二徐丈
韩淲（宋代）

宿雨起微潦，轻风生早凉。叶叶一飘蓬，溯浪开晴光。

沿洄几年一，眼熟云水乡。常苦乏佳伴，无人与成章。

望望指柏阁，遥遥近溪堂。南豅在中沚，停篙且翱翔。

进棹君未已，为我达衷肠。万事本如昨，此适不可忘。
酬海宗二侍者
释重顯（宋代）

荪之得兰，其道匪难。
扶吾病起，如珠在盘。
一兮二兮，自看谁看。
寄林平山
顾逢（宋代）

登高先一日，扶病强相辞。
几度怀君处，孤灯独坐时。
炉温余篆在，鸡唱和声随。
安得相同醉，狂歌别后诗。
奉和春日幸望春宫应制
李適（唐代）

玉辇金舆天上来，花园四望锦屏开。轻丝半拂朱门柳，

细缬全披画阁梅。舞蝶飞行飘御席，歌莺度曲绕仙杯。

圣词今日光辉满，汉主秋风莫道才。
师邵以墙头过浊醪为韵赋五绝句依次答之 其二
顾清（明代）

积雨限来往，空斋真卧游。窗中望佳树，正尔屋西头。
陆丞相故宅
殷尧藩（唐代）

衣冠零落久，今日事堪伤。厨起青烟薄，门开白日长。

残梅欹古道，名石卧颓墙。山色依然好，兴衰未可量。
水龙吟　移稚竹数丛种之斋前挹其娟秀
张祥河（清代）

担来一束腰支瘦，好是雏鬟初买。萝寒倚袖，筠低搴幔，萧疏意态。

旧忆青鸾、那回曾见，绿阴还待。只留春谁识，玲珑个个，相思字、阑干外。

却笑携锄种罢，又须防，径深花碍。好风咒取，扶持影底，湖山宛在。

说甚吟怀，十年听雨，略无聊赖。赖多情报与，平安梦到，碧纱清籁。
秋日若舟斋作
杨文俪（明代）

宁静书斋日易曛，泬寥天气叶纷纷。波澄曲沼明如镜，石磊晴窗洁似云。

雁过数声愁寂寞，菊馀满径气氤氲。何须更向江湖去，明月虚舟总未分。
和张校书吴县厅前冬日双开牡丹歌
王禹偁（宋代）

君不见年年三月千丛媚，紫烂红繁夸胜异。
寻常人戴满头归，醉折狂分不为贵。
枝闲叶尽根空培，人情皆待明年开。
化工自有呼魂术，霜前唤下琼瑶台。
王母亲将金粉傅，麻姑齐借霓裳来。
主人盖是神仙才，不然此物胡为而来哉。
二姬劝酒谁引满，长洲懒吏先举杯。
多感同年与攀折，吟诗欲谢难轻发。
青宫校书方遁迹，代我作歌如锦拆。
他年吾辈功业成，与君共作骑鲸客。
过嘉禾呈方懋德
吴芾（宋代）

昔尝此地奉周旋，倒指于今三十年。
今日相逢成二老，那知又复到樽前。
楞枷山房二绝
洪咨夔（宋代）

八万猊床方丈室，九千书卷半边窗。
儋翁句子无人问，流水泠泠度石矼。
赠黄爱春
董其昌（明代）

桃花渡口竹园黄，一抺宫云淡晓妆。谁信蓬莱会清浅，阖闾城外即沧桑。
记事
刘克庄（宋代）

辇路香风吹软尘，拥途士女看朱轮。
朝为赫赫大京兆，暮作栖栖逆旅人。
姬院肉屏俄顷散，帝城眉样一番新。
惟应唤醒茅檐叟，长驾柴车戴幅巾。
桃叶歌三首 其二
佚名（魏晋）

桃叶复桃叶，桃树连桃根。相怜两乐事，独使我殷勤。
对酒
白居易（唐代）

人生一百岁，通计三万日。何况百岁人，人间百无一。

贤愚共零落，贵贱同埋没。东岱前后魂，北邙新旧骨。

复闻药误者，为爱延年术。又有忧死者，为贪政事笔。

药误不得老，忧死非因疾。谁言人最灵，知得不知失。

何如会亲友，饮此杯中物。能沃烦虑消，能陶真性出。

所以刘阮辈，终年醉兀兀。
偈三首 其三
释祖珠（宋代）

玉露垂青草，金风动白蘋。一声寒雁叫，唤起未惶人。
风入松
谢懋（宋代）

老年长忆少年狂。宿粉栖香。自怜独得东君意，有三年、窥宋东墙。

笑无落花红影，醉眠芳草斜阳。

事随春梦去悠扬。休去思量。近来眼底无姚魏，有谁更、管领年芳。

换得河阳衰鬓，一帘烟雨梅黄。
送游尧臣归闽六首
王炎（宋代）

松楸不扫洒，吾甚思江东。
七闽在其南，云间无去鸿。
关山共明在，何时一尊同。
小游忘年友，努力翰墨中。
铸金作龙渊，世岂无国工。
题郎海西画马
程恩泽（清代）

吾闻天马不受绊，谁欤操此青丝缰。拂耳顿足三万里，草头一点西风长。

绝其刍豆傥能走，世岂复有豢龙手。玉镶金錽朱排沫，一战功成骨先朽。

伯乐不及支公癖，放与逍遥啖春碧。汗血全乾四蹄重，不使银鞍覆虎脊。

得无覂驾更齧膝，致令画者三掷笔。画者乃今曹将军，能通马语取马神。

飘飘尾鬣堆若云，蓄怒未许奚官驯。猛士掣之力不均，祇恐绳绝飞且奔。

海西所画已难得，何况骐驎出西极。君不见骐驎出西极，又言在德不在力。
雨中过玉遮山（二首）
高启（明代）

寻钟入苍茫，一涧复一崦。
落叶去方深，山扉雨中掩。
张丞见和次韵答之
陈造（宋代）

故人十年别，墙宇今密迩。
谭胜复诗工，排日有欢喜。
所嗟连城璧，过诧窭人子。
何况政术疎，一一赖提耳。
浪淘沙（蜡梅）
马子严（宋代）

娇额尚涂黄。不入时妆。十分轻脆奈风霜。几度细腰寻得蜜，错认蜂房。

东阁久凄凉。江路悠长。休将颜色较芬芳。无奈世间真若伪，赖有幽香。
云林清远四时词四首 其三
冯子振（元代）

月湿流萤歇懒烟，西南峰缺露原田。冰帘不倩匡山瀑，万丈银潢泻玉天。
七曲石塘寺
白玉蟾（宋代）

高僧参透赵州禅，拔寺移归兜率天。
天圣二年四月朔，一宵雷雨撼山川。
怀薛尚书兼呈东阳王使君
贯休（唐代）

得力未得力，高吟夏又残。二毛非自出，万事到诗难。

蝉见木叶落，雷将雨气寒。何妨槌琢后，更献至公看。
陆老师招同湛仲立酌流杯亭
李孙宸（明代）

为政风流羡我师，閒同秋郭步凉飔。亭非玄草经还授，山近朱明景自奇。

面面飞霞纷入酒，山山漱玉胜鸣丝。千秋沂水成孤赏，此日登临又一时。
舟行再用前韵
仲并（宋代）

行藏那用卜，皱面不重红。
又作都城别，长怀国士风。
折巾从有道，斗酒对无功。
一梦何时续，南窗笑语中。
沙溪江亭
杨万里（宋代）

渔舟竟日不知还，水碓无人也不闲。
斫却江头一丛柳，当愁无地著江山。
天净沙·秋
朱庭玉（元代）

庭前落尽梧桐，水边开彻芙蓉。解与诗人意同。辞柯霜叶，飞来就我题红。
招图机吃槐叶冷淘有狐泉之句辄复为谢
晁说之（宋代）

野狐泉畔昔人集，朱亥墓南今日豪。
惭愧曾槐谁细摘，蹔抛汤饼属吾曹。
题墨竹五首 其四
刘崧（元代）

为爱江南竹，春深叶渐交。谁家三径里，残雨出横梢。
避地寒食
易翀（明代）

插柳才惊寒食逢，弟兄奔走各西东。落花有恨随风舞，芳草无西泣露浓。

白发暗添沦落里，青春已过乱离中。寥寥先陇南山外，谁为持觞一扫松。
和柯山玉上人三首 其三
林希逸（宋代）

赞画俱佳见似亲，殷勤远寄證前因。虽然说我梦中梦，却要知渠身外身。
喜陈元孝举第三子
屈大均（明代）

四十惭华发，怀中一子无。为君频缓带，有妇即生珠。

清庙琳琅器，沙场汗血驹。先公忠可悯，天意在诸孤。
金谷园
李咸用（唐代）

石家旧地聊登望，宠辱从兹信可惊。鸟度野花迷锦障，

蝉吟古树想歌声。虽将玉貌同时死，却羡苍头此日生。

多积黄金买刑戮，千秋成得绿珠名。
次韵和王待制绝句 其一
刘攽（宋代）

病躯何处识君恩，卧地无令四体勤。客诵舍人诗句好，几将笔砚一时焚。
重阳锡宴群臣
李忱（唐代）

款塞旋征骑，和戎委庙贤。倾心方倚注，叶力共安边。
嘉鱼池
陈岩（宋代）

客有忘形物我间，寸丝不挂漫垂竿。
游鱼得计洋洋乐，人作四方丙穴看。
金山杂诗 其一
祖观（清代）

享尽清闲卖尽颠，两年未算草鞋钱。残书破砚参堂去，我是穷酸杜撰禅。
宴虞山招真治来云阁荅邓子文度一首
黄省曾（明代）

邓子儒林秀，婆娑六艺场。定居文学传，奚忝子游乡。

古树藏云暗，空坛抱月凉。逢君十年外，樽酒意偏长。
探芳讯（西泠春感）
周密（宋代）

步晴昼。向水院维舟，津亭唤酒。叹刘郎重到，依依谩怀旧。东风空结丁香怨，花与人俱瘦。甚凄凉，暗草沿池，冷苔侵甃。

桥外晚风骤。正香雪随波，浅烟迷岫。废苑尘梁，如今燕来否。翠云零落空堤冷，往事休回首。最消魂，一片斜阳恋柳。
正秀行脚
释月涧（宋代）

长老小师不参禅，只为寻常见得惯。汝今别我要行脚，与汝谩说个公案。

我亦黄龙长老儿，少年发志大犹低。一筇行遍半天下，要勘诸方老古锥。

发足仍发勇猛志，莫把参禅当容易。只今诸老若晨星，半人所在亦须至。

山僧年老已心孤，那堪送汝更写偈。出门步步好为人，九万里程一鹏翅。
携酒夜饯罗季周
杨万里（宋代）

夜深未要掩柴门，且放清风入绿尊。
淡月轻云相映著，浅黄帊子里金盆。
大将 其八
徐时栋（清代）

明州净土急膻腥，黯淡姚江陨将星。走保会稽吴入越，群囚冶父帅听刑。

守关尚未知山道，伐木空劳塞海陉。可惜斯人无将略，孤忠耿耿照丹青。
寄题盱眙杜子师东山草堂
贺铸（宋代）

东山与物远，松竹荫茅茨。
信有冥鸿志，难藏雾豹姿。
会招安石起，何患德璋移。
後日岩扉下，游人想履綦。
自遣
李觏（宋代）

富贵浮云毕竟空，大都仁义最无穷。一千八百周时国，谁及颜回陋巷中。
秋日登广州城南楼诗
江总（南北朝）

秋城韵晚笛。
危榭引清风。
远气疑埋剑。
惊禽似避弓。
海树一边出。
山云四面通。
野火初烟细。
新月半轮空。
塞外离羣客。
颜鬓早如蓬。
徒怀建邺水。
复想洛阳宫。
不及孤飞鴈。
独在上林中。
读《后汉书》作小乐府三十八章 其四 小儿曹
张晋（清代）

大耿初落落，其志竟能遂。谁知小儿曹，而乃有大意。
颂古
释道颜（宋代）

绵州附子汉州姜，最好沉黎出麝香。
鲁子师僧才一嗅，鼻头裂破眼睛黄。
诗三首 其一
米芾（宋代）

三闾宰国议，相如造承明。莫教朝廷上，不及为郡名。
元纪二首
李覯（宋代）

孝宣应是不知书，便谓先王似竖儒。
若使周家纯任德，亲如管蔡忍行诛。
江城梅花引 其一 莲池
杨慎（明代）

红玉花开绿锦池。碧筒金醴泻芳卮。十三餍足传情遍，二八蛾芳度曲迟。

云散后，月明时。接䍦颠倒袂参差。良辰佳会应难续，风雨连宵恼别离。
浣溪沙
高观国（宋代）

魂是湘云骨是兰。春风冰玉注芳颜。谁招仙子在人间。

溅水裙儿香雾皱，唾花衫子碧云寒。洞箫声绝却骖鸾。
开涂田道者求语
释亮（宋代）

大海波涛涌，道人愿力坚。
当头一截断，万顷看平田。
悲歌
佚名（两汉）

悲歌可以当泣，远望可以当归。
思念故乡，郁郁累累。
欲归家无人，欲渡河无船。
心思不能言，肠中车轮转。
悼豆卢策先辈
鲍溶（唐代）

丧车出东门，生时马无力。何处入黄泉，嵩高山西北。

室人万里外，久望君官职。今与牵衣儿，翻号死消息。

平生江海上，我不空相识。远客迷畏途，孤鸿伤一翼。

行将鸡黍祭，已是乌鸢食。劝酒执御郎，行人有哀色。

先悲三尺土，经岁哭不得。眼前双双流，故袂安可拭。

一拜隔千里，生人意何极。唯有阳春曲，永播清玉德。
疏黑白无從
释重顯（宋代）

天地不仁，万化蠢蠢。
若谓非缘，竹何從笋。
发兮发兮，黑白是准。
阮郎归·旧香残粉似当初
晏几道（宋代）

旧香残粉似当初。人情恨不如。一春犹有数行书。秋来书更疏。
衾凤冷，枕鸳孤。愁肠待酒舒。梦魂纵有也成虚。那堪和梦无。
陪可用中议祠星于天宝宫
马祖常（元代）

教命司诸席，元辰集醮筵。星君符介寿，岁纪辑安躔。

炬焰天无夜，熏焚树有烟。音如缑岭上，拜似竹宫前。

蕊笈祥延世，飙轮俨御仙。日馀青炜接，宿耀罽坛连。

象纬昭重润，斋明祝大年。步虚垂佩响，奠币织文鲜。

诚感将馨祀，神娱乐鼓渊。蕃釐归帝冑，孚祐播农田。
和徐季功舒蕲道中二十首
王之道（宋代）

灊皖归来麦已秋，相从时说白云游。
八年不践同安境，梦里山溪记旧由。
江南遇天宝乐叟
白居易（唐代）

白头病叟泣且言，禄山未乱入梨园。能弹琵琶和法曲，

多在华清随至尊。是时天下太平久，年年十月坐朝元。

千官起居环珮合，万国会同车马奔。金钿照耀石瓮寺，

兰麝熏煮温汤源。贵妃宛转侍君侧，体弱不胜珠翠繁。

冬雪飘飖锦袍暖，春风荡漾霓裳翻。欢娱未足燕寇至，

弓劲马肥胡语喧。豳土人迁避夷狄，鼎湖龙去哭轩辕。

从此漂沦落南土，万人死尽一身存。秋风江上浪无限，

暮雨舟中酒一尊。涸鱼久失风波势，枯草曾沾雨露恩。

我自秦来君莫问，骊山渭水如荒村。新丰树老笼明月，

长生殿暗锁春云。红叶纷纷盖欹瓦，绿苔重重封坏垣。

唯有中官作宫使，每年寒食一开门。
寄清演
李洞（唐代）

忽闻清演病，可料苦吟身。不见近诗久，徒言华发新。

别来山已破，住处月为邻。几绕庭前树，于今四十春。
过致思新斋
刘子翚（宋代）

酷爱鹅溪水，潺潺傍马流。
落梅寒崦静，啼鸟暮村幽。
我病今朝已，君家有酒不。
新斋最奇绝，犹得少淹留。
春雁
王恭（明代）

春风一夜到衡阳，楚水燕山万里长。
莫怪春来便归去，江南虽好是他乡。
过秦楼 访梅过读书台有感
陈大成（清代）

一带青松，半湾绿水，此是谁家位置。拊膺惆怅，低首沈吟，说甚平泉兴替。

想为燕去梁空，总到春来。一年长闭。剩虬梅几树，有时和雨，暗垂香泪。

问昔日金谷亭台，药栏花屿，只有青山曾记。痛深绣虎，肠断西州，我比羊昙憔悴。

门对晴峦，杜鹃还似当年，怨红啼翠。记未园诗句，吟向暮钟声里。
秋日遣怀八首 其八
陆游（宋代）

晨几手作墨，午窗身硙茶。岂惟要小劳，亦以禦百邪。

儿童不解此，倾心逐纷华。君看如山祸，萌在一念差。
送客往睦州
杨凌（唐代）

水阔尽南天，孤舟去渺然。惊秋路傍客，日暮数声蝉。
杂拟十首 其七
赵秉文（金朝）

空斋日无事，起坐横鸣琴。明月入我牖，照见万古心。

古风不复还，中有太古音。置琴挂壁上，吾道无古今。
水居独坐
高攀龙（明代）

独坐孤亭四望宽，夜深明月浸溪寒。归来山色如相许，老去秋风转自安。

万里云霄看燕雀，百年天地有金兰。尸居未可言匏系，屈指山林事更难。
后村再和堂字二首且云欲谢遣孤月一意祈天用韵为谢
林希逸（宋代）

问药虽忙吟更忙，新诗必富似龟堂。未能载雪寻安道，恨不乘风学老商。

伊昔虱心看愈大，因何牛背射无光。疑公只欠长明颂，不用云璈共绿章。
听僧云端讲经
姚合（唐代）

无生深旨诚难解，唯是师言得正真。

远近持斋来谛听，酒坊鱼市尽无人。
绍兴士人
韩彦古（唐代）

绍兴士人，高宗绍兴末曾题诗鸣山祠。
事见《贵溪县志》卷一○。
淳熙内禅颂
王子俊（宋代）

太初冥冥，孰究孰营。
羲仪图之，靡丽於成。
有圣惟勋，疏之瀹之。
斧其不条，而荒度之。
匪世不阜，匪穹不佑。
可燕可守，而勋以不有。
乃逊於华，与世为公。
何以告之，曰允执其中。
华述厥志，亦以命文命。
庇克念厥绍，以共阐厥盛。
皇皇惟天，而勋则之。
绝德与功，绍者克之。
我瞻我稽，阅世惟千。
泯泯芬芬，曾莫闯厥藩。
天将开之，必固培之。
厥培以丰，古尚克回之。
岂惟回之，视培浅深。
轶而躏之，视我斯今。
粤岁已酉，二月壬戍。
天仗宵严，彤廷晓跸，
穆穆寿皇，如天斯临。
群后在位，奉承玉音。
曰予一人，实倦於勤。
退处北宫，以笃於亲。
赫是大宝，畀我圣子。
圣子惟睿，天命夙以启。
不吝於权，盍居乃功。
释焉不成，惟寿皇之公。
寿皇之公，其孰发之。
念我高宗，中心怛之。
始时春秋，五十有六。
向用康宁，以燕遐福。
亟其与子，於密退藏。
其子为谁，繄我寿皇。
寿皇承之，匪亟匪徐。
二十八年，四方於於。
国是益孚，生齿益蕃。
於野於朝，肃肃闲闲。
圣子重晖，如帝之初。
於千万年，曾靡或渝。
熟条不根，熟委弗源。
念我高宗，允逊孔艰。
匪高宗是怀，艺祖之思。
洗时之腥，仁涵於肌。
灵旗焰焰，平国惟九。
其酋既贷，矧彼群丑。
吾子吾孙，吾士大夫。
毋刻尔刑，顾质之书。
尔有嘉言，尔则我告。
我赏我劝，如彼害何悼。
不以干戈，而置诗书。
维彼槐庭，谓匪儒弗居。
列圣一心，讳兵与刑。
维鲠言是听，惟大猷是经。
钟我高宗，启我寿皇。
爰及圣上，笃其明昌。
惟是四条，式克至今。
艺祖高宗，寿皇之心。
匪时匪今，振古之式。
式勿替厥度，亦以燕罔极。
帝开明堂，百辟来贺。
四夷攸同，莫敢或讹。
不肃不厉，不震不竦。
焯其旧章，贻我垂拱。
勋迫耄，乃禅於华。
华逮陟方，俾夏建厥家。
孰如高宗，及我寿皇。
与龄方昌，而遽晦厥光。
帝降而王，功弗德之逮。
庸不列五帝，而祖三代。
孰如我皇，惟德崇崇。
显号鸿休，蔚其并隆。
维时寿皇，万寿无疆。
日三受朝，衮冕煌煌。
维时皇上，治益底厥极。
亲心载宁，万邦以无斁。
万姓讴歌，於室於涂。
微臣作颂，以对於康衢。
月中丹桂歌
解缙（明代）

高天桂树五千尺，广寒宫中遮月色。八月秋清桂吐花，天香散乱神仙宅。

西湖吴叟乌角巾，帝遣伐桂三千春。终朝倚困倦无力，婵娟兔笑嫦娥嗔。

我有开山新钺斧，手持直上清虚府。金桥银桥忽在前，笑观霓裳羽衣舞。

一斫折枝柯，二斫折婆娑。三斫桂树月中倒，四海不觉清光多。

太阴之君邀我见，封章直奏通明殿。玉皇亲赐天樵民，留我天庭十日宴。

明日宴罢踏层云，思量唯有斧随身。袖中带得一枝出，天下方知第一人。
题山水画扇为越人作
胡奎（元代）

南望越王台，千峰罨画开。分明团扇里，招得过江来。
对楚王问
宋玉（先秦）

楚襄王问于宋玉曰：“先生其有遗行与？何士民众庶不誉之甚也！”

宋玉对曰：“唯，然，有之！愿大王宽其罪，使得毕其辞。客有歌于郢中者，其始曰《下里》、《巴人》，国中属而和者数千人。其为《阳阿》、《薤露》，国中属而和者数百人。其为《阳春》、《白雪》，国中有属而和者，不过数十人。引商刻羽，杂以流徵，国中属而和者，不过数人而已。是其曲弥高，其和弥寡。

故鸟有凤而鱼有鲲。凤凰上击九千里，绝云霓，负苍天，足乱浮云，翱翔乎杳冥之上。夫蕃篱之鷃，岂能与之料天地之高哉？鲲鱼朝发昆仑之墟，暴鬐于碣石，暮宿于孟诸。夫尺泽之鲵，岂能与之量江海之大哉？故非独鸟有凤而鱼有鲲，士亦有之。夫圣人瑰意琦行，超然独处，世俗之民，又安知臣之所为哉？”
万州太守高仲本宿约游岑公洞而夜雨连明戏作
黄庭坚（宋代）

蓬窗高卧雨如绳，恰似糟床压酒声。
今日岑公不能饮，吾侪闻健且频倾。
与张松友同年
冯廷櫆（清代）

斗笠蒙头竹杖轻，东风吹我上齐城。醉投石雁洲边宿，老向青牛观里行。

野草渐从官路合，春云恰到县门晴。悬知海内张公子，尚识人间鲁两生。
石昌言学士宰中牟日为诗见寄久未之答今冬罢
司马光（宋代）

昔年三月浪，鳞翼化云雷。
竹箭流俱上，芙蓉幕对开。
瀵泉扬沸渭，泰华耸崔嵬。
捧檄容归省，飞觞复屡陪。
芬芳袭芝室，嘉庆侍兰阶。
吴壁评残笔，隋碑读渍苔。
清阴依玉树，和气乐春台。
薄官俄成别，私门忽是灾。
一朝捐采服，五载泣粗縗。
季路还从仕，任安独见哀。
近畿须健令，剧邑试长才。
过目全牛解，迎锋巨枿摧。
雉留乘荫伏，蝗避境苗回。
时得鸣琴暇，仍飞丽句来。
正知荣箧笥，无足报璿瑰。
紞鼓俄攀邓，安车已召枚。
赋成平乐馆，燕奉柏梁杯。
自顾诚驽缓，于今尚草莱。
履穿羞路雪，盖敝怯京埃。
傥借余光便，炎风动死灰。
和燕公别灉湖
赵冬曦（唐代）

南湖美泉石，君子玩幽奇。湾澳陪临泛，岩峿共践窥。

秋风赪桂竦，春景绿杨垂。郢路委分竹，湘滨拥去麾。

枉帆怀胜赏，留景惜差池。水木且不弃，情由良可知。
戍妇吟
刘仁本（明代）

将军功未成，持牛劳军士。
将军岂无家，为妾语夫主。
勿为贱妾生，宁为将军死。
贱妾欲从之，军中无女子。
鹧鸪天·彩鷁双飞雪浪翻
周紫芝（宋代）

彩鹢双飞雪浪翻。楚歌声转绿杨湾。一川红旆初衔日，两岸朱杨不下帘。

阑倚处，玉垂纤。白团扇底藕丝衫。未成密约回秋水，看得羞时隔画檐。
水调歌头·鹤会正阳後
刘辰翁（宋代）

鹤会正阳後，又为此公来。向时圯上，不似魁梧出尘埃。少日河东赋手，醉里新丰对草，谈笑上金台。太子少灵气，马客岂仙才。紫貂裘，骇犀剑，鹦鹉杯。龙涎沈水是浅，薄命有人猜。闻说老仙清健，想见风姿皓伟，天语快行催。凫舄看双去，槐第似亲栽。
春日村居四首 其二
胡俨（明代）

今年六十八，白发奈渠何。风雨连朝夕，烟霞深薜萝。

交游天上远，人事眼前多。清江与碧嶂，欲往竟蹉跎。
进宫见路㫄禾麦喜而有作
弘历（清代）

昨冬三白诚沾足，遗蝗入地无须卜。今春灵雨复频零，有秋早须天锡福。

婪尾韶光入夏初，经旬未得甘膏霂。五日不雨则无麦，谁能慰我宵衣独。

一夜西山殷其雷，甫田尺泽资浇沃。枯者以苏苗者秀，或云而黄或油绿。

岂无町畦藉验农，郊畿未必同在囿。北郊有事应斋居，星言驾彼六龙夙。

凭舆历历度村墟，麦原禾阪皆在目。降康允矣大造仁，九重欢戚同茅屋。

此日忧怀释流览，遐心更复廑六服。安得寓县均有秋，祈年展转眉常蹙。
南歌子
赵崇嶓（宋代）

掩笑轻抬袖，慵妆浅画眉。嫩晴帘箔玉梅飞。门外寒轻疏柳、趁黄时。
绾带香罗结，交钗绿玉枝。看看又误踏青期。倚遍栏干心事、只春知。
六月一日晓赋
陆游（宋代）

视夜明星高，蝉声满庭树。
残骸幸差健，散发穿两屦。
岩扉手自开，曳杖得徐步。
碧瓦浮青烟，圜荷泻残露。
草木无俗姿，鸡犬共幽趣。
儿来问晨炊，一笑挥使去。
秋晴园中山禽绝多有感而赋
陆游（宋代）

九日秋阴一日晴，山禽应喜我闲行。
幽吭弄暖闲相命，劲翮凌风远有声。
熟果啄余看核堕，细枝衔得欲巢成。
名园美荫不飞去，似比交朋犹有情。
和仲弟十绝
刘克庄（宋代）

即今江表尚恬熙，忘却前回饮马时。
淝水岂无风鹤助，平凉莫受犬羊欺。
升堂颂古五十二首 其三十四
释怀深（宋代）

寒山痴里放奸，布袋闹中打鬨。众生业识茫茫，几个眼睛定动。

要知祖师妙门，毕竟不离日用。
十五日雪三首
梅尧臣（宋代）

新雷奋蛇甲，密雪斗鹅毛。
正欲裁轻縠，重令著弊袍。
沙泉流复冻，烟萼坼还韬。
只待邻醅熟，微声听酒槽。
留别吴中诸士友
翁卷（宋代）

羁游虽不闲，幽思亦相关。
今日经行处，他宵梦寐间。
松江云在水，茂苑树成山。
况复多吟客，令人懒欲还。
冬至
马廷鸾（宋代）

山寒律琯又飞灰，万壑松风冬起雷。
风景不殊云黯淡，雪霜初霁日徘徊。
无人献袜抛尘屦，有客传觞酦冻醅。
天地不教阳德尽，韦编曾叩伏羲来。
海边见罗邺
贯休（唐代）

清世诗声出，谁人得似君。命通须有日，天未丧斯文。

楚木寒连寺，修江碧入云。相思喜相见，庭叶正纷纷。
愁春未醒 梦题雕阑细草图，醒记其末二句，足成此阕
顾太清（清代）

雕阑细草，碧户红窗交荫。正轻暖轻寒时候，帘幕沈沈。

淡荡微烟，一天云影护芳林。几番风信，十分雨意，酿出花心。

恍惚旧游，依稀重到，曲径斜临。最堪笑、披图觅句，谁索闲吟。

梦乍回时，慢思量处杳难寻。谁家池馆，深深庭院，都是春阴。
酬乐天得稹所寄纻丝布白轻庸制成衣服以诗报之
元稹（唐代）

湓城万里隔巴庸，纻薄绨轻共一封。腰带定知今瘦小，

衣衫难一远裁缝。唯愁书到炎凉变，忽见诗来意绪浓。

春草绿茸云色白，想君骑马好仪容。
几圣以三诗寄蜡梅栽次韵 其一
周紫芝（宋代）

寄将琢玉风前句，剪送和香雪后枝。要识此花真面目，细看无色画中诗。
为秦伯未之济画梅繫以截句四首 其三
曹家达（清代）

疏影倚斜落片云，一声翠羽夜初分。酒香十里山灵醉，微雪消时说与君。
送喻邦相移任云间
胡应麟（明代）

剖竹新分大郡符，朱轩华毂照行途。云驱五马朝辞越，雾拥双行夜入吴。

重遣遗民歌麦穗，尽搜奇士出菰芦。双旌遍阅闾阎后，酾酒能过二陆无。
唐制新进士杏园宴集三首 其三
王家枚（清代）

名驹志千里，矧在血气伦。得志会有时，敢负男儿身。

尤愿青云客，素抱裕澄清。平胡更痛饮，勿仅炫科名。
小苑春望宫池柳色
黎逢（唐代）

上林新柳变，小苑暮天晴。始望和烟密，遥怜拂水轻。

色承阳气暖，阴带御沟清。不厌随风弱，仍宜向日明。

垂丝遍阁榭，飞絮触帘旌。渐到依依处，思闻出谷莺。
偈颂一百三十六首 其四十八
释惟一（宋代）

踞此室，坐此座。佛来祖来，一一按过。
题葛原良所藏王元章所作梅鸟图 其一 梅竹白鸟
谢肃（明代）

翠袖佳人天外倚，缟衣仙女月中寻。十年一觉悲欢梦，都把春情付雪禽。
秋日同文馆 其三
柳子文（宋代）

国器来金马，儒冠萃木鸡。胜心群逐北，锐气鼓争西。

海峤鹏程息，春风雁塔题。应思连夜雨，车马六街泥。
端午内中帖子词·皇帝阁
王珪（宋代）

沈沈三殿燕华绅，云覆端门瑞气新。
昼漏未移天正午，此时兼有日重轮。
买陂塘（寿监丞吴芹庵）
赵癯齐（宋代）

闻掀髯、岭头长啸，梅花一夜香吐。正看呜凤朝阳影，何事惊鸿吐举。来又去。但赢得、儿童拍手笑无据。人间何处。有九曲栽芹，一峰横砚，江上听春雨。

功名事，不信朝鳞暮羽。九关虎豹如许。午桥见有间风月，正自不妨嘉趣。君记取。人尽道、东山安石难留住。伏龙三顾。待报了君恩，勋铭彝鼎，归作子期侣华子期在芹溪砚峰庚舟。
得舍弟行可盐官病后书
林亦之（宋代）

荷花开尽蓼花红，游子今年秋又穷。
千里病眠鸿雁影，一书愁杀月鱼翁。
天寒好处予煨芋，日落何山汝转蓬。
名利不成作归计，先生已老海门东。
南坡种芍药 其三
虞俦（宋代）

南坡地脉生来瘦，根垡移栽却要肥。说与园翁须早计，莫教春事与心违。
登别峰庵望海忽值风雨
洪亮吉（清代）

朝曦色染沧溟绿，东望海门如半粟。沧溟突处天荡摇，顷刻已见西来潮。

象山南头蒜山尾，一舸倒流还数里。风威不敌潮势狂，吹角北岸停帆樯。

君不见日居万瓦鳞鳞内，眼暗头低殊不耐。此时怀抱觉暂开，足底隐隐闻惊雷。

天公似把炎蒸洗，东海叱龙龙尽起。一晌江都电影来，翠屏洲上红三里。
蓦山溪 建康郡圃赏芍药
侯寘（宋代）

玉麟春晚，绿遍甘棠荫。可是惜花深，旋移得、翻阶红影。

朱帘卷处，如在古扬州，宝璎珞，玉盘盂，娇艳交相映。

蓬莱殿里，几样春风鬓。生怕逐朝云，更罗幕、重重遮定。

多情绛蜡，常见醉时容，萦舞袖，蔌歌尘，莫负良宵永。
送权次翁赴湖北计幕
曹彦约（宋代）

万灶貔貅趣上边，皇华新遣墨犹鲜。
何人共了飞刍事，有客同犹入幕贤。
举酒便惊分袂处，挂帆真至赏音前。
不妨勋业高前哲，却与山寮作后编。
寄题吴氏社仓
项安世（宋代）

淹剧无悰易怆神，社仓新记重关心。
前朝诏在恩沦骨，遗老书存泪满襟。
永念君仁多善稼，肯因师死下乔林。
皇天老眼明于镜，勉植书楼万桂阴。
兰陵僻居联句
李益（唐代）

潘岳闲居赋，陶潜独酌谣。二贤成往事，三径是今朝。 ——广宣

生幸逢唐运，昌时奉帝尧。进思谐启沃，退混即渔樵。 ——李益

蠹简封延阁，雕阑閟上霄。相从清旷地，秋露挹兰苕。 ——杜羔
四景诗和孙佥判颖叔韵 其四 仙矶晴雪
赵时远（宋代）

敛尽同云放日晖，寒光凛凛透重衣。扁舟清晓寻溪转，髣髴王猷访戴归。
题龙虎山高士毛和叔愚泉诗稿
方回（元代）

暂住身如鹤在松，忽然飞去又无踪。
合皂山头曾不睡，夜寒看月到晨钟。
立春感怀
韩元吉（宋代）

南北驱驰老病身，不堪节物更催人。
梅梢白白犹藏腊，蔬甲催催便作春。
铁马渐欣边寒静，土牛还祝岁时新。
圣朝文物从兹始，元日郊丘得上辛。
法曲献仙音 寄王编修季友、董庶常方南
徐釚（清代）

董相江都，黑头王掾，同射策金华殿。宫柳飘飏，禁烟摇曳，寒食新词传遍。

更人称，携湘管，侍史薰香畔。

挥歌扇。思昨岁、旗亭赌酒，槐树下、击筑弹丝欢宴。

转眼到鸾坡，看滚滚、金莲归院。戴笠回车，先焚却、君苗笔砚。

纵雄文能似，流落不堪君荐。
除夕再用韵答仁近二首 其一
方回（元代）

多公二十岁，筋力早衰微。弃物犹残历，童心更美衣。

春光终古在，人事逐时非。但愿干戈息，无庸咏戍薇。
湖上晚归
陆游（宋代）

蓬山再别四经秋，来日翩翩去日遒。
无酒可倾殊省事，有诗浑忘亦良筹。
梅花遮路如撩客，槲叶飘风已满沟。
湖上榜舟归薄暮，斜阳红入寺家楼。
送石昌言舍人还蜀拜扫
梅尧臣（宋代）

紫微星宿何煌煌，掖垣华阁上相当。
舍人亦与泰阶近，两两联裾如雁行。
其间飞星入王垒，天子锡告归故乡。
锦鞯金辔照栈去，文园渴令难可望。
杨雄位卑才执戟，岂有爵禄多文章。
石公官显职且贵，还家展墓酹椒浆。
太守趋尘里人避，岷山松柏风凄凉。
椎牛行酒与耆旧，老旧醉归呼此郎。
公置名分共其乐，敦厚世俗时陶唐。
郎呼只作曩日视，安知锵玉侍明光。
归来却向凤池直，诏言一出称庙堂。
庙堂萧曹不草草，润色鼓动辞琅琅。
鳌头蓬莱便可到，蜀人更贺烹猪羊。
庐山瀑布
徐凝（唐代）

虚空落泉千仞直，雷奔入江不暂息。
今古长如白练飞，一条界破青山色。(今古 一作：千古)
三山矶答渔父歌
项安世（宋代）

我行如辘轳，西上复东下。
触热泝江船，迎霜归越舍。
齐山至禹穴，百六十长亭。
江头矶上叟，嗤我太营营。
朝见上江来，暮见下江去。
君为何物官，拜罢乃尔遽。
语叟且勿嗤，我本寒乡士。
三年饕汉粟，中秘仍太史。
为亲乞左官，得贰江南州。
人淳土物美，官暇餐钱优。
心欢亲意足，家喜朋戚贺。
犯炎束去担，凌涨理征柂。
心力困奔走，性命脱痁痎。
及郊始相庆，有命从天来。
天恩一何厚，别驾升太守。
州名太府尊，地望潜潘旧。
父母爱则深，未谅赤子心。
公荣私养迫，外美内愁浸。
问戌当几时，列宿两经天。
问去当几程，更西行五千。
荆南居其中，此去犹百舍。
回橹指东越，半月可休驾。
瓜时幸未忙，况有婚会急。
女弟归越人，季秋迨其吉。
半月易为费，婚会难可违。
不辞一月内，两过钓鱼矶。
憧憧虽可惭，盼盼实所安。
再三谢渔父，从此事纶竿。
寿诚意伯刘复阳
张煌言（明代）

燕喜初成介寿诗，捧觞细论国恩时。侯封雨露留年表，祖武风云蔚帝师。

旧佩金鱼分陕出，新横铁马谒陵迟。元臣自古多难老，带砺行看叠紫泥。
次韵宾旸龙泉
方回（元代）

小国号瘠土，根据千岩隈。
泉味天下最，莫许他郡偕。
宁当饮此清，饥肠鸣如雷。
广斥岂不富，咸浊良可咍。
谓兹大龙窟。无乃由齐谐。
患不甘且冽，榛莽能久埋。
心恻或不食，汲路荒苍苔。
蒙养内自充，何嫌世好乖。
君子有本性，勿问塞与开。
成功故偶耳，隐德弥佳哉。
和都官看雪 其一
彭汝砺（宋代）

孤城带雪望天涯，潇洒风情自一家。景物尚嗟春意满，雨枝零落不成花。
江边秋夕
谭用之（五代）

千钟紫酒荐菖蒲，松岛兰舟潋滟居。曲内橘香江客笛，

字中岚气岳僧书。吟期汗漫驱金虎，坐约丹青跨玉鱼。

七色花虬一声鹤，几时乘兴上清虚。
孝义寺
张澄（宋代）

城东孝义寺，仍说卧冰池。虽赝犹堪训，前贤况可师。

香销春殿冷，楼压暮钟嘶。末俗逾偷薄，哀怀欲涕洟。
山林
韩淲（宋代）

山林终日掩柴门，近听风声远对云。粗有稻粱供伏腊，尚凭鸡犬报朝曛。

气非身外无存想，书在眼前多见闻。客至不劳闲酒食，一瓯茶炷一炉熏。
题张曦颜两花图──繁杏
范成大（宋代）

红纷团枝一万重，当年独自费东风。
若为报答春无赖，付与笙歌鼎沸中。
杂咏
陆游（宋代）

夸士骑牛著铁冠，往来城市拥途观。
争如老子无奇怪，惟是蓑衣伴钓竿。
送张宗甫兄弟楚观登舟赴湖北试
文天祥（宋代）

金螺晓气照人寒，手把天浆领佩环。
夜有送鱼来赤壁，秋风吹雁发衡山。
东南折处旗花见，牛女光中槎影还。
见说青年文赋好，士龙一笑共云间。
句
宋休（唐代）

借问夜来丹灶畔，几多风水落丝桐。
送人往岭表
寇准（宋代）

炎光君此去，旅恨杳何穷。
海树瘴烟黑，蛮村山路中。
溪上晚望二绝
王炎（宋代）

日堕西山烟水昏，寂寥鸡犬数家村。
沧洲归鹭客停棹，古寺疏钟人掩门。
宿开平寺去剑浦二十里有泉石之胜曩与郡守谢德夫同游今一纪矣溪山草木依然住持犹旧人也感叹有作二首 其一
李纲（宋代）

旧游浑似梦，佳处每难忘。地僻溪山秀，春深草木香。

世途方梗棘，老景自凄凉。衲子那知此，闲中气味长。
寄题虎丘宜上人枝巢轩诗
张扩（宋代）

久闻戒净若冰渊，坏衲团蒲不记年。身外一枝聊尔耳，眼中三记自超然。

可藏妙喜化城国，何异壶公谪处天。相见绕床狮子座，未妨居士病谈禅。
读素问十六首
方回（元代）

真人古不死，变形能登天。
圣人乃其亚，在宥亦长年。
尧舜寿逾百，犹若腒腊然。
后世妄庸子，多欲求神仙。
仲夏偶过长蘅水槛即事
程嘉燧（明代）

轻舟出郭信风扬，过雨陂塘五月凉。
山槛水添平入户，野亭树密远生香。
村中客少过逢简，醉后情深笑语长。
频到不须仍载酒，自煎花乳间黄粱。
南仙吕 甘州歌 感怀
夏完淳（明代）

兴亡成败，叹英雄黄土，侠骨荒丘。千秋万岁，无限为龙为狗。

君不见六朝烟草余芳乐，几片降旗上石头。青天外，白鹭洲，暮鸦残照水悠悠。

斜阳里，结绮楼，湘帘半挂月如钩。新寒入敝裘，想霜鞯骏马，飘零难偶。

江花江草，秋来剪出离愁。想着我弓开杨叶胡云冷，剑拂莲花汉月秋。

愁三月，梦九州，归期数尽大刀头。人千里，泪两眸，西风雁字倩谁收。

吞声哭未休，怅荒烟古渡，衰蒲残柳。清霄无寐，漫将往事追求。

珊鞭风软金条脱，宝剑霜生锦臂鞲。飙威驶，露影流，隔墙人唱小伊州。

杯中物，鬓上秋，梦回酒醒月空楼。南冠客楚囚，望云山万里，那禁回首！

丁丁晓箭，难为心坎眉头。几番的空帘剪雨三更梦，我待要望海乘风万里游。

雨空逝，水自流，寒江积雾放孤舟。空中影，浪上沤，玉关何处觅封侯！

我那人呵影何方？书在金陵，客梦西楼。一样西风两地愁。
焦园
堵廷棻（清代）

石径苍苍夕照过，小亭虚敞积烟萝。千竿绿复潇湘雨，一镜红垂潋滟波。

疏草尚留冰雪在，棋声消得古今多。鹿车行处春偏早，禾黍秋霖奈晚何。
秋风
毕仲游（宋代）

天地东南远，秋风万里来。青云如漫语，白日会相催。

头带千茎雪，心阑一寸灰。说归归未得，江海路悠哉。
小山丛桂
高似孙（宋代）

桂树丛生兮山之幽，匽蹇布濩兮翠交流。壑溪错互兮云崒霄，石戋戋兮溜鸣瑶。

鹤阴阴兮猿嗷嗷，攀援桂枝兮聊佳留。聊佳留兮迟迟，讯有华兮东篱。

风景兮不可支，襟将舒兮孰怡。埼兮曲，山崒屼，揽赜邃兮心愰惚。

潏兮沕，寥兮瑟，柽萝密丛灌盘纡兮杳藏日。嶙峋凿落兮蕫茏回复，榛薄葐蒀兮葩华棻郁。

青萝素蔓兮薇芜彧毓，兕勇熊遒兮来啸来伏。山中崊崊兮嵬嵬，泠泠兮济济。

蛩唧兮禽嘶，秋风兮自来。攀桂枝兮聊须留。桂花开兮芙蓉寒，桂花落兮芰荷乾。

若人兮悲秋，山中兮胡为不可留。
沁园春 赠王提点
李道纯（元代）

慧海深澄，德山高耸，主人不凡。况＊锐解纷，黜聪屏智，掀翻物我，不露机缄。立志虚无，潜心混沌，帝象之先密意参。玄玄处，老先生元性，一贯乎三。曾和至士玄玄。故默默昏昏契老聃。矧灵地虚间，禅天湛寂，忘知忘识，无北无南。收拾身心，圆融造化，覆载中间总作丹。炉中就，看圆陀陀地，照耀松关。
闲居（二首）
南元善（明代）

碧窗红药砌，青简绿牙签。
花落莺啼树，风回燕入帘。
抵琼夜为飓风吹去所居屋
释德洪（宋代）

贪看长鲸吸舟楫，忽惊娇蜃吐楼台。朦胧醉忆王城别，汗漫游从海国来。

夜半飓风携屋去，朝来瘴雾放天回。会须横笛骑云背，笑响从教落九垓。
寿春花
杨巽斋（宋代）

花间碧玉最敷腴，看挹南薰景又殊。
天赋芳姿长不老，命名为寿定非诬。
美人词 其二 郊游美人
徐石麒（清代）

得意春来分外姿。玉蝉娇趁海棠丝。翠勾红引步迟迟。

好语暗猜风软款，韶颜争认柳参差。养花天里试相思。
寄天目礼书记闽回
释普岩（宋代）

爪牙消息露三山，勘破曾郎想不难。
一啸归来千嶂晓，於菟不似旧时斑。
拟游仙诗
龚璛（元代）

清风振南海，桂树山之幽。仙人立于独，浩浩逍遥游。

长袖拂尘几，下视万蚁丘。此道真富贵，高情谢公侯。

广居在何许，浩气标琼楼。隐映云母屏，错落珊瑚钩。

煖笙双紫鸾，飞车驷苍虬。朝余鉴灵渊，夕余撷芳洲。

执手木羽御，世我相为浮。醉翻九霞觞，一笑三千秋。
偈二十七首
释守净（宋代）

达磨不来东土，二祖不往西天。
老卢不识五祖，谁云夜半衣传。
赠黄槐谷
赵必象（宋代）

我坐诗穷子术穷，只堪雨笠与烟篷。
牢收相法无人问，路上相逢尽相公。
送章伯镇知湖州
司马光（宋代）

江外饶佳郡，吴兴天下稀。
蓴羹紫丝滑，鲈脍雪花以。
星斗寒相照，烟波碧四围。
柳侯还作牧，草树转清辉。
次韵书事 其一
朱翌（宋代）

西风昨夜入庭梧，况味今年似旧无。想见防秋有长策，幽人真欲反吾庐。
雨中有怀
廖行之（宋代）

春色无多日，匆匆度七旬。
驱驰游子态，萧索旅中贫。
酒薄愁那减，诗穷句转新。
谁能念牢落，涸辙有枯鳞。
传衣阁赞
释德洪（宋代）

达磨信衣，转相传付。四传至今，今以付汝。受授惟艰，命如悬絮。

法遍沙界，此衣乃住。想见峰前，父子相语。唯僧行月，以阁其处。

坐令朱栏，环绕云雨。
芝云堂嘉宴
陆仁（元代）

有吴醴陵之故家，乃在东昆之西界水涯。平原漫衍土壤沃，洲回渚曲龙盘拿。

峨峨第宅切云起，植以榆柳交相遮。骈枝接叶蔽户牖，大者合抱如星槎。

连林郁苍带烟雾，鹊巢鸠乳飞慈鸦。中有园池广十井，架岩凿谷开谽谺。

春风著花烂濯锦，秋风落叶红于霞。鸡鸣犬吠自旦暮，桃源未须觅胡麻。

生祥下瑞天所念，石上瑶芝秀金葩。有鲂可羹鲤可鲙，有雁可弋兔可罝。

上堂愉愉奉甘旨，下堂雍雍手拱叉。阿翁素期鹿门隐，阿母笑坐缑仙车。

诸郎翩翩立庭下，麟角定峙兰茁芽。家童聚食一万指，食时钟鼓闻考挝。

荷锄载耜集陇亩，是穫是刈歌呕哑。秋登告成筑场圃，黍稷粱稻同河沙。

东南大姓谁比数，玉山之人美匪誇。六瑚八簋宗庙器，五色缫藉璧不瑕。

威仪雅同江左谢，况复好礼弗侈奢。征求屡多郡府役，蚕丝牛毛事纷哗。

日犹庖丁得肯綮，迎刃节解孰敢诃。诵书读诗足暇逸，黄帘白日签悬牙。

长时哦吟弄觚翰，宣城水曹与之差。时秋九月霜未降，紫萸斑斓菊始华。

张筵华堂冠盖集，亲朋洽燕情孔嘉。阿、咸官归映联璧，并骑蹀躞黄毛騧。

爱之犹子重诫饬，谓勤王事禄则加。虎符金章赤丝组，挟以擂贝紫玉珂。

圣朝恩渥岂易致，丈夫有才为国华。称觞献酢众乐作，笙笛瑟筑间筝琶。

熊蹯豹唇味毕具，笾豆修脯罗麇䴥。坐中上客儗毛遂，亦有辩士如田巴。

吴姝起作《七槃舞》，鸾停鹄翔整复斜。主人投辖客畅饮，既醉啜以龙团茶。

珠斗阑干夜将曙，桦蜡金莲笼绛纱。古云人生行乐耳，白发母令垂鬖髿。

风埃南国星纪暮，百年欢会能几何？我歌行苇为君寿，感君气谊增猗嗟。

谓子不信如此酒，愿君寿考子孙多。神之听之降福遐，神之听之降福遐。
句 其三
吕大防（宋代）

树向仙山老，枝经汉水燔。
纳凉
章甫（宋代）

大热金石流，日色赤可畏。
鄙夫先多病，喘息仅存气。
饮冰不救先，肤汗那容睡。
秋风几时来，不问黑貂敝。
林梢堕斜阳，凉颸飒然至。
呼童汲井泉，洒扫庭中地。
胡床得露坐，始觉有生意。
老妻破甘瓜，儿女膝下戏。
鸣蝉虽强聒，亦足代鼓吹。
坐久月照人，金波正澄霁。
惜哉疲薾甚，杯酒未敢置。
浮生能几何，荏苒忽中岁。
四时更代谢，寒暑不可避。
幻身岂长存，中有不迁义。
且享今夕凉，百年安用计。
杨柳枝词九首
刘禹锡（唐代）

塞北梅花羌笛吹，淮南桂树小山词。
请君莫奏前朝曲，听唱新翻杨柳枝。

南陌东城春早时，相逢何处不依依？
桃红李白皆夸好，须得垂杨相发挥。

凤阙轻遮翡翠帏，龙池遥望麴尘丝。
御沟春水相晖映，狂杀长安少年儿。

金谷园中莺乱飞，铜驼陌上好风吹。
城东桃李须臾尽，争似垂杨无限时？

花萼楼前初种时，美人楼上斗腰支。
如今抛掷长街里，露叶如啼欲恨谁？

炀帝行宫汴水滨，数株残柳不胜春。
晚来风起花如雪，飞入宫墙不见人。

御陌青门拂地垂，千条金缕万条丝。
如今绾作同心结，将赠行人知不知？

城外春风吹酒旗，行人挥袂日西时。
长安陌上无穷树，唯有垂杨绾别离。(绾 一作：管)

轻盈袅娜占年华，舞榭妆楼处处遮。
春尽絮飞留不得，随风好去落谁家？
海上仙槎赠丘二之儋州长史
王恭（明代）

海上仙槎流汎汎，槎枒古木连枝蔓。凉秋八月风正高，淩轹鲸鲵泛霄汉。

依微珊，瑚树髣髴扶桑株。宛疑太乙红莲叶，绝胜鲸高赤鲤鱼。

随风飘飘五云上，烟霞为蓬浪为桨。坐看神女弄珠游，卧听鲛灵剪绡响。

忆昔漂流海岛间，载得仙翁去不还。又乘汉使河源里，星斗离离衣上寒。

析木津黄姑渚白波漫，漫澹空宇袖得天。孙采石归始知身，到银河里君为仙。

吏下炎州，黎母山青瘴海秋。功成毕竟朝天去，且著灵槎汗漫游。
渥洼马歌
张宁（明代）

何物偃强暴厉长，权奇俶傥生歌章。蒲梢西极沓相举，天闲十二皆龙骧。

羌胡喜蹴骅骝步，贰师成功宛初破。边塞年年战骨新，锦辔雕鞍只如故。
菩萨蛮·暗潮清涨蒲塘晚
张孝祥（宋代）

暗潮清涨蒲塘晚。断云不隔东归眼。堂上晚风凉。藕花开处香。归航人不渡。白鹭双飞去。待得月华生。携筇独自行。
咏傅岩监祠
梁载言（唐代）

闻道监中霤，初言是大祠。很傍索传马，偬动出安徽。

卫司无帟幕，供膳乏鲜肥。形容消瘦尽，空往复空归。
从军行
戴移孝（清代）

南山射猛虎，北海斩长蛟。生平一双手，出门随所遭。

男儿丁乱离，安忍坐蓬蒿。可怜太平人，低头弄钱刀。

草木同腐朽，乌知贤与豪！
絛
蒋廷玉（宋代）

八百青铜买，归来系黑豹。
松毛倒垂膝，棕绠曲围腰。
稳称轻小帽，宜悬小药瓢。
有时吟未就，频在手中摇。
惜分飞
范成大（宋代）

易散浮云难再聚。遮莫相随百步。谁唤行人去。石湖烟浪渔樵侣。

重别西楼肠断否。多少凄风苦雨。休梦江南路。路长梦短无寻处。
思越州山水寄朱庆馀
章孝标（唐代）

窗户潮头雪，云霞镜里天。岛桐秋送雨，江艇暮摇烟。

藕折莲芽脆，茶挑茗眼鲜。还将欧冶剑，更淬若耶泉。
荷花
任希夷（宋代）

翠盖佳人临水立，寂寞雨中相对泣。
漫泉浮出玉肌寒，檀娄不施香汗湿。
一阵风来碧涩翻，珍珠零落难收拾。
圣俞惠宣州笔戏书
欧阳修（宋代）

圣俞宣城人，能使紫毫笔。
宣人诸葛高，世业守不失。
紧心缚长毫，三副颇精密。
硬软适人手，百管不差一。
京师诸笔工，牌榜自称述。
累累相国东，比若衣缝虱。
或柔多虚尖，或硬不可屈。
但能装管榻，有表曾无实。
价高仍费钱，用不过数日。
岂如宣城毫，耐久仍可乞。
庆丁大监 其三
牟子才（宋代）

碧露犹馀不尽翰，文章少露豹林斑。身行襄蜀江淮外，名在龚黄召杜间。

使传暂劳濡辔沃，帅幢已耸碧油闲。笑谈尽护风寒了，归踏春风辇路班。
山水友别辞 苍耳酒
王质（宋代）

山妇耳带珰，山儿耳带枲。黄衣酱已佳，碧叶酒尤美。

酒它酒，总弗右，陂草草深别宇宙，野香薰蒸喷饙馏。
午日次径扶韵
刘本沛（清代）

拟将击楫渡中流，龙战吞舟不可求。续命有丝知未死，卜居无可向谁谋。

杯浮白水人皆笑，户绝朱符鬼免愁。且与儿童闲斗草，葵榴先得是头筹。
冬夜非所
佚名（唐代）

长夜闭荒城，更深恨转盈。星济数道赤，月出半山明。

不闻村犬吠，空听虎狼声。愁卧眠虽着，时时梦里惊。
杨太孺人贞寿卷 其三
姚思虞（明代）

肠断藁砧老更悲，直从万古奠坤维。岁寒独许苍松秀，花满欣瞻玉树奇。

慷慨存孤真气概，从容成事胜须眉。表闾立楔非言报，取次龙函焕母仪。
题泰东山藏主十八开士图
张翥（元代）

环瀛茫茫去不穷，大鲸吹浪鼓飓风。楼船如山不敢过，况在泛苇浮萑中。

西方十八大尊者，径渡万里犹乘空。犀行水开蛟蜃露，直下踏入天吴宫。

龟鱼背高盂锡稳，中流正与灵槎同。怪头达拚四罔象，一单舁出庞眉公。

鼻端嘘气作飞塔，舌上弹咒招降龙。两僧促膝披贝叶，一衲裹足须山童。

雪毛白鹿岐角健，斑尾黑虎双睛红。最后坐禅如古佛，从渠抟控何神通。

吾闻浮屠多善幻，作诗自赏画者工。君不见海波横溃鬼神恶，我无其术安能东。
落第西还别魏四懔
陈子昂（唐代）

转蓬方不定，落羽自惊弦。
山水一为别，欢娱复几年。
离亭暗风雨，征路入云烟。
还因北山径，归守东陂田。
八月一日病中即事（成化癸卯）
沈周（明代）

病骨撑衾太瘦生，秋怀兼暑未能清。
酣人万梦同迷著，唤日一鸡劳独鸣。
薄雾斗来成就雨，浮云终不主张晴。
传看司马匡时疏，顿起藜床手足轻。
孔毅甫以诗戒饮酒问
苏轼（宋代）

买田且乞墨竹次其韵酒中真复有何好，孟生虽贤未闻道。
醉时万虑一扫空，醒后纷纷如宿草。
十年揩洗见真妄，石女无儿焦谷槁。
此身何异贮酒瓶，满辄予人空自倒。
武昌痛饮岂吾意，性不违人遭客恼。
君家长松十亩阴，借我一庵聊洗心。
我田方寸耕不尽，何用百顷糜千金。
枕书熟睡呼不起，好学怜君工杂拟。
且将墨竹换新诗，润色何须待东里。
柳梢青 孙园赏牡丹
吴泳（宋代）

元九不回，胡三不问，花说与谁。赖得东皇，调停春住，句管花飞。

庭前密打红围。想孙子、兵来出奇。似恁丰神，谁人刚道，色比明妃。
上杭帅吕舍人
王令（宋代）

玉海澄中粹，金山拔外佳。
无前谁与敌，独进不容偕。
列象明星璧，遗思结馆娃。
一麾迎日下，四海望霖乖。
今见诣佥允，从来注意谐。
推满常己任，济域定民皆。
富裕吴中俗，优游治外怀。
樽环常满客，醉拥坐添钗。
贱子儒名业，平生客旁淮。
尘埃方困顿，时命两沉埋。
居拙思营窟，炊穷欲析骸。
毛生祢衡刺，麻系吕匡鞋。
海远狂图酌，天高妄欲阶。
请虽非义得，来实为贫嗟。
况是常瞻目，将希未施崖。
虽然愚者虑，庶享恶人斋。
肉骨非难力，铭心谢莫涯。
定须为进互，庶或未愚柴。
过新馆罕见居人
苏颂（宋代）

引弓风俗可伤嗟，满目清溪与白沙。
封域虽长编户少，隔山才见两三家。
戏赠段约之
王安石（宋代）

竹柏相望数十楹，藕花多处复开亭。
如何更欲通南埭，割我锺山一半青。
次韵伯元季奕送成父因以见寄五绝句
赵蕃（宋代）

句里兴怀快阁晴，独登长是费幽吟。
有兴能来故差易，真愁回棹似山阴。
颂古三首
释嗣宗（宋代）

弟昆各自逞功能，独有家兄彻骨贫。
三拜起来无一语，鼻孔累垂盖上唇。
南乡子
汤淑英（清代）

天气最无凭。乍雨还晴又做阴。时候困人三月也，清明。

暗买韶光柳醵金。

杯酒恣闲吟。寂寞春庭斗草心。院落昏黄帘幕静，沉沉。

独坐谯楼又起更。
木兰花慢（冰）
蒋捷（宋代）

傍池阑倚遍，问山影、是谁偷。但鹭敛琼丝，鸳藏绣羽，碍浴妨浮。寒流。暗冲片响，似犀椎、带月静敲秋。因念凉荷院宇，粉丸曾泛金瓯。

妆楼。晓涩翠罂油。倦鬓理还休。更有何意绪，怜他半夜，瓶破梅愁。红裯。泪干万点。待穿来、寄与薄情收。只恐东风未转，误人日望归舟。
寿老迓使者以斋素不置饯 其二
张孝祥（宋代）

藩府东行迓绣衣，海云山月照旌麾。锦囊剩有新诗句，寄与幽人莫遣迟。
天官崔侍郎夫人卢氏挽歌
沈佺期（唐代）

偕老言何谬，香魂事永违。潘鱼从此隔，陈凤宛然飞。

埋镜泉中暗，藏镫地下微。犹凭少君术，仿佛睹容辉。
秋蝉和韵
刘天谊（清代）

趋炎俗念久消磨，冷露凉风未厌多。仙蜕自怜辞粪溷，清音谁使续那何。

壁间促织宜裁答，翳下螳螂莫诱和。非为求安争美荫，孤怀本喜最高柯。
寄杜宣卿长官
俞紫芝（宋代）

长忆逢君历水隅，坐中谈笑见醇儒。当年许我入诗社，别后有谁为酒徒。

头想白如潘骑省，家应贫似范莱芜。相思不可能相得，蝉老西风海树枯。
石门晓行
方澜（元代）

风高木叶脱，从此晓寒新。
积雨见初日，远山如故人。
烟村一苇渡，野寺数家邻。
独念行藏异，沙鸥未我驯。
春雪用韩昌黎韵同彭应之作
朱熹（宋代）

既有阳春曲，那无白雪谣。连天飞不断，著地煖还销。

未掩高人飞，难齐衲子腰。稍开银世界，渐长玉枝条。

兴尽愁烟艇，行迷认野桥。酒肠浑欲冻，吟笔为谁摇。

残腊成三白，馀寒又一朝。香随梅蕊落，轻伴柳花飘。

神女羞捐佩，鲛人敢献绡。东皇应好事，避舍亦相饶。
自龙江发舟至京口江水如镜呈陈大鲁南
顾璘（明代）

海门东下大江平，画舸夷犹尽日程。绿树倏过瓜步堰，青山背指石头城。

离筵醉酒思高枕，独客辞家慰远行。况有故人同晚泊，西津相引看潮生。
途次金陵逢同年沈五判官
祖无择（宋代）

数载天涯别，年来不定居。
扁舟忽相值，孤抱信何如。
公斡犹多病，孝先仍懒书。
人生从坎壈，客意且踌躇。
淡薄市桥酒，鲜肥江岸鱼。
可来同饮食，勿笑此萧疏。
古渔父词十二首 其十
王铚（宋代）

得即欢欣失即忧，死生轮转暗相雠。那知垂钓非真钓，只在丝纶不在钩。
雪后微雨
韩淲（宋代）

烟重雨尤寒，风销日未乾。江湖浮绿净，岩岫列青攒。

懒出空穿履，宜归且钓竿。凄凉两都旧，洛下卧袁安。
拟古诗·青青陵上柏
戴廷栻（清代）

青青陵上柏，不生培塿间。琐琐矜名士，谁能共往还。

驱车出国矜，游戏上西山。草木多淑气，云霞怡我颜。

擘脯酌载酒，哀筝独自弹。
盱眙军东山飞步亭和大守霍和卿韵
杨万里（宋代）

杏花岩左斸东岩，驱使淮山指顾间。
招信上流总奔赴，僧伽孤塔政弯环。
今来古往空陈迹，远草斜阳秪惨颜。
走马看山真懡罹，忙中拾得片时间。
次韵蒲大受书怀十首
郭印（宋代）

时乱那能定，民生不自聊。
鬓霜秋冉冉，心旆日摇摇。
敢簉鹓鸿侣，空贻猿鹤嘲。
眼前谁可意，风月是清交。
术有号莘野钓滨者求诗各与一绝
艾性夫（元代）

意钓秋江不为鱼，六韬尚拟载徵车。
东南腥血方涂地，何用人间有此书。
秋末入匡山船行八首 其六
贯休（唐代）

岛香思贾岛，江碧忆清江。囊橐谁相似，馋慵世少双。

鼍惊入窟月，烧到系船桩。谩有归乡梦，前头是楚邦。
寄赵庶明推官
石介（宋代）

四十年来赞太平，君王耳畔管箫声。
定襄地域俄连震，莱牧男箫忽议兵。
明日边烽高百尺，同时御府出三旌。
将军请用多多算，能向当初见未萌。
闻汤秋史师在蜀诗以志慰二首 其二
缪重熙（清代）

记得提携廿载前，风尘憔悴客幽燕。范张笃行超流俗，杨马宏词媲昔贤。

自别阳春违化雨，空教山斗企遥天。而今始得平安信，喜极胪欢寐失眠。
浦阳十咏 其六 潮溪夜渔
柳贯（元代）

溪水添流到石矼，小家残户占渔商。蛟龙未解乘云气，鱼鳖安能避泽梁。

两岸栎林藏曲折，一篝松火照微茫。淮夷固有蠙珠颗，往往钩深得夜光。
记正月二十五日西湖之游十五首
方回（元代）

苏公堤畔水如天，又见侵疆筑葑田。
遥望横斜似棋局，飞乌翘鹭自争先。
谩兴三绝呈良夫 其一
王畦（元代）

淡烟轻雨湿青螺，面面青山拱乐窝。坐对一池春草绿，联诗好客又相过。
周秀实以近多读书少对棋有诗及之因以寄
王洋（宋代）

识情变易须臾期，躁动为得安无为。
幽思伤神静生苦，游艺且复招僧棋。
棋中趣味变何有，胜负纷纷翻覆手。
分排事外杂窥图，得失会中分好丑。
要须忘年在书史，不出空斋见千里。
昏尘积习要揩磨，晚学未应谈至理。
终当谢遣惠子琴，不挂一弦存五音。
日捐其半思虑尽，此道孰知无古今。
瑞鹤仙
赵彦端（宋代）

气佳哉寿域。正晓松呈翠，早梅施白。良辰值良月。看景星朝睹，洗空霜洁。珍图瑞牒。仰天心、钟在俊杰。向人间，化作如膏甘雨，莫放春歇。

堪忆。三吴乐事，画戟凝香，舞衣回雪。风流胜绝。尊中酒，坐中客。问今年何事，骑鲸南去，久矣湘枫下叶。早归来，应取千龄，凤池旧列。
题明初所藏暮云楼阁图
许有壬（元代）

倚空寒立翠孱颜，楼在重云缥缈间。松下罢琴人未去，夕阳应待鹤飞还。
渔具诗。舴艋
陆龟蒙（唐代）

篷棹两三事，天然相与闲。朝随稚子去，暮唱菱歌还。

倚石迟后侣，徐桡供远山。君看万斛载，沈溺须臾间。
伦公备述去志未免有怀再赋二章 其一
释函是（明代）

百年前后事荒唐，业运常迁智者伤。客散且嬴身易退，位高犹觉世难忘。

是非何定三人易，宠辱同归一梦长。他时闻道堪朝夕，灵鹫尼山两不妨。
自叹
于谦（明代）

白发太无情，年来次第生。官清存晚节，才薄负虚名。

秋雨黄河水，春风碗子城。巡行知几度，候吏厌逢迎。
采石
文天祥（宋代）

不上峨眉二十岁，重来为堕山河泪。
今人不见虞允文，古人曾有樊若水。
长江阔处平如驿，况此介然衣带窄。
欲从谪仙捉月去，安得然犀照神物。
游元阳观
胡寅（宋代）

矫首元阳观，峥嵘度十年。
忽逢尘外客，因访洞中仙。
横蹑修蛇尘，低看破衲田。
萦纡篁竹岭，窈窕碧松川。
抚石斋坛古，围棋烧劫迁。
谅无翻榼术，安得远庖烟。
擗尽苍麟脯，弹余别鹤弦。
晴香烘拆蕊，暝色绕归鞭。
太白浮桥上，孤灯炫马前。
黄冠纷雨散，紫盖杳云连。
鸟爪休爬背，鸾骖漫拍肩。
子真随处隐，何必大罗天。
春怀
葛起耕（宋代）

过了花朝日渐迟，相将又是禁烟时。
寒留柳叶凄迷处，春在梨花寂寞枝。
牛角横书孤壮志，鹿门采药误幽期。
自怜白发成何事，说与啼莺未必知。
张周韩侍御迁居北市示诗次韵
葛胜仲（宋代）

神羊厌峨冠，铜虎出分土。一区久未卜，薄遽归无所。

寓居得爽久，众口粗安堵。委怀荣槁外，长歌乐韶武。

自言倦霜台，笔端有萧斧。毋宁乞小愒，松菊问衡宇。

未看武当山，聊踏南梁鼓。浮生皆寄耳，莫作飘流苦。

要津况虚位，掀腾在仰俯。政恐尺一来，均人隔绥抚。
独卧有怀
王安石（宋代）

午鸠鸣春阴，独卧林壑静。
微云过一雨，淅沥生晚听。
红绿纷在眠，流芳与时竞。
有怀无与言，伫立锺山暝。
次韵子京下远雨过对月
郑侠（宋代）

年虽小歉俗安苏，小雨时时济旱枯。
天为下民成晚霁，月将三五上东隅。
星如青女临银镜，人似寒冰在玉壶。
想是庭前吟望久，岂殊云外一轮孤。
秋晚新晴
陈著（宋代）

杖屦访郊晴，秋光泼眼明。
溪痕经水没，山面拨云呈。
霞影收虹影，砧声急雁声。
芙蓉花在否，滑路倩人行。
宫词一百首
岳珂（宋代）

令仆初开政事厅，内前车马沸升平。
翠华先幸尚书省，读遍周官四摺屏。
题唐圉人调马图
陈深（宋代）

飞龙天厩隘云稠，一匹骄驰掣电流。枥下髯奴真厮养，眼中元不识骅骝。
酒泉子
孙光宪（五代）

空碛无边，万里阳关道路。马萧萧，人去去，陇云愁¤

香貂旧制戎衣窄，胡霜千里白。绮罗心，魂梦隔，上高楼。

曲槛小楼，正是莺花二月。思无憀，愁欲绝，郁离襟¤

展屏空对潇湘水，眼前千万里。泪掩红，眉敛翠，恨沉沉。

敛态窗前，袅袅雀钗抛颈。燕成双，鸾对影，偶新知¤

玉纤澹拂眉山小，镜中嗔共照。翠连娟，红缥缈，早妆时。
桃花原是渐岭对江
范梈（元代）

雪晴寻路入华原，绝爱清江抱远村。行处祇贪幽树好，不疑山谷易黄昏。
点绛唇·题卿怜小影
吴昌绶（清代）

两世秋娘，碧城旧曲传钞遍。画师曾见。依约春风面。

十斛珠抛，去燕梁泥恋。韶光倦。梦阑美眷。眼冷浮花眩。
外厨遗火二首
王安石（宋代）

灶鬼何为便赫然，似嫌刀机苦无膻。图书得免同煨烬，却赖厨人凊不眠。
与夏致宏孙信道张巨山同集涧边以散发岩岫为
陈与义（宋代）

哦诗谷虚响，散发下岩半。
披丛涧影摇，集鸟纷然散。
再用前韵答济明见和
邹浩（宋代）

长笑空言谩九丘，更携馀刃佐方州。老奸不复潜封内，佳句终然到笔头。

秋入江山供远思，路回猿鹤伫清游。只应未厌斯民乐，还听钟鸣十二楼。
疲马
梅尧臣（宋代）

疲马不畏鞭，暮途知几千。
当须量马力，始得君马全。
重怀思隐之作因回使寄明叔兼呈从礼景立
赵蕃（宋代）

问讯新篁今几长，高应出屋睛侵廊。
遥怜初日弄碎影，相见午侵传细香。
卧看行吟君得意，昼思宵寐我回肠。
譍门为戒须高眼，有客能来傥姓王。
惜春
袁说友（宋代）

不缘雨雪不缘风，九十风光半已穷。
袅娜熟眠杨柳绿，夭娆浓醉海棠红。
客怀不直韶光好，诗兴犹因景物雄。
投分东君未应薄，乞花偿酒强迎逢。